KIRJALLINEN KYSYMYS P-2090/02

esittäjä(t): Ioannis Averoff (PPE-DE) komissiolle

(10. heinäkuuta 2002)

Aihe: Lakmos Energiaki -yrityksen vesivoimalan sijoittaminen Ronan alueelle Aniliosissa Metsovon kunnassa

Komissio kertoo kysymykseen P-1521/02(1) antamassaan vastauksessa kreikkalaisten viranomaisten vahvistavan, että Aniliosiin rakennetaan vain pienen kapasiteetin vesivoimala. Voimalasta on tehty päätös, jossa on hyväksytty hankkeen ympäristöehdot. Haluaisin kiinnittää komission huomion seuraaviin lisätietoihin:

Aniliosin asukkaat ja Metsovon kunta uskotun miehen kautta ovat pyytäneet Ioanninan ensimmäisen oikeusasteen tuomioistuimelle osoittamassaan vetoomuksessa töiden välitöntä lakkauttamista. Vetoomus hyväksyttiin päätöksellä n:o 2150/2001, jolla kiellettiin työt toistaiseksi siihen asti, kunnes toimivaltaisessa tuomioistuimessa (Eirinodikeio Metsovou) jo nostetusta kanteesta tehdään lopullinen päätös 20. syyskuuta 2002.

Töiden lakkautuspyynnössä vedotaan siihen, että hankkeelle myönnetty lupa on laiton seuraavista syistä:

- Vesivoimalan teho (joka on padon ja laitoksen korkeuseron sekä vedensyötön välinen funktio) ylittää selvästi 1 MW:n, sillä padon ja laitoksen välinen puhdas korkeusero ylittää tutkimuksessa esitetyt 182 metriä ja myös vedensyöttö ylittää suuresti mainitut 400 litraa sekunnissa; ennakkoarvio on laskettu vain Ronan lähteistä tulevan veden perusteella, vaikka hankkeen kautta tullaan hyödyntämään myös Metsovitikos II:n ja Arkudoreman lähteiden vesiä. Syytetty yritys on ilmoittanut tahallisesti nämä virheelliset tiedot, jotta sähkövoimala vaikuttaisi pienempitehoiselta ja kierrettäisiin säädettyä laillista menettelyä hankkeen sijoittamista koskevan ennakkohyväksyntäpäätöksen antamiseksi (ministeriöpäätös KYA 30557/96), mikä merkitsee, että hankkeen toteuttaminen on laitonta.

- Vedenottopaikkaa rakennetaan Natura 2000 -alueelle (GR 2130006), jolla tavataan myös ruskeakarhua Ursus arctosia, ensisijaisena suojelukohteena olevaa lajia, ja vettä kuljettava putki kulkee erityisen luonnonkauniin alueen läpi, jolla on runsaasti kasvi- ja eläinlajeja, eikä näitä seikkoja ole otettu huomioon, kun hankkeelle on myönnetty lupa.

Voisiko komissio näin ollen kertoa, mainitaanko kreikkalaisten viranomaisten antaman vastauksen liitteissä edellä esiin tuodut seikat ja mihin toimiin se aikoo ryhtyä niitä tutkittuaan, kun otetaan huomioon, että alueellisen kehityksen ministeriö on sisällyttänyt hankkeen yhteisön kolmanteen tukikehykseen?

(1) Katso sivu 169.

Margot Wallströmin komission puolesta antama vastaus

(2. elokuuta 2002)

Komissio on käynnistänyt parlamentin jäsenen esille tuomien seikkojen perusteella asian tarkastelun selvittääkseen, noudatettiinko asianomaisissa töissä yhteisön ympäristölainsäädäntöä.

Asian käsittelyn yhteydessä komissio otti yhteyttä Kreikan viranomaisiin ja sai niiltä virallisen vastauksen vuoden 2002 toukokuun lopulla. Tässä laajoja liitteitä sisältävässä vastauksessa todetaan seuraavaa: i) Aniliossa on vain vähäkapasiteettinen vesivoimala, jonka ympäristövaatimusten hyväksymisestä on tehty päätös, ii) Vovoussassa ei suunnitella vesivoimalan rakentamista ja iii) kansallisille viranomaisille on jätetty Agios Nikolaokseen Arachthos-joen varrelle lähelle Dafnotin kuntaa rakennettavan vesivoimalan sijaintipaikkaa koskeva hakemus, jota arvioidaan parhaillaan.

Komissio tekee parhaillaan yksityiskohtaista analyysiä vastauksessa annetuista tiedoista selvittääkseen, onko kyseisillä hankkeilla merkittäviä kielteisiä ympäristövaikutuksia. Komissio toteuttaa kaikki tarvittavat toimenpiteet varmistaakseen yhteisön ympäristölainsäädännön asianmukaisen soveltamisen. Komissio pyytää parlamentin jäsentä toimittamaan sille kaikki lisätiedot, jotka voivat kyseenalaistaa Kreikan viranomaisten antamat tiedot.